
finanţe şi bănci

Bucureşti 22.05.2002

Nr.22/273

AVIZ

asupra propunerii legislative pentru declararea ca oraş a comunei Pecica, judeţul Arad

Cu adresa nr.68 din 13 mai 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru declararea ca oraş a comunei Pecica, judeţul Arad.

In urma examinării, în şedinţa din data de 22 mai 2002, Comisia, cu unanimitate de voturi, a hotărât respingerea din următoarele considerente:

- potrivit art.3 alin.(1) din Legea nr.351/2001 privind aprobarea Planului de amenajare a teritoriului naţional – Secţiunea a IV-a Reţeaua de localităţi, trecerea localităţilor de la un rang la altul se face “prin lege, la propunerea consiliilor locale, cu consultarea populaţiei prin referendum şi a instituţiilor locale implicate, în condiţiile legii, cu respectarea principalilor indicatori cantitativi şi calitativi minimali prevăzuţi în anexa nr.II, pentru localităţile urbane, şi în anexa nr.IV, pentru localităţile rurale”. Prin urmare, propunerea legislativă privind trecerea unor localităţi de la o categorie la alta trebuie însoţită de procesul verbal cu rezultatul referendumului local, organizat potrivit Legii nr.3/2000, cerinţă neîndeplinită în acest caz.

- de asemenea, din documentaţia prezentată nu rezultă că localitatea Pecica îndeplineşte principalii indicatori cantitativi şi calitativi minimali, de definire a localităţilor urbane, prevăzuţi la punctul 1.0 din anexa nr.II la Legea nr.351/2001.

